LIETUVOS SEIMO PIRMININKUI

LIETUVOS SEIMO KAIMO REIKALŲ KOMITETUI

LIETUVOS SEIMO BIUDŽETO IR FINANSŲ KOMITETUI

2019 10 21

Nr. 2019-1021/01

**DĖL LIETUVOS RESPUBLIKOS 2020 METŲ VALSTYBĖS BIUDŽETO IR SAVIVALDYBIŲ BIUDŽETŲ FINANSINIŲ RODIKLIŲ PATVIRTINIMO ĮSTATYMO PROJEKTO XIIIP-4014**

Lietuvos žemės ūkio taryba susipažinusi LR Vyriausybės parengtu ir LR Seimui pateiktu LR 2020 metų valstybės biudžeto ir savivaldybių biudžetų finansinių rodiklių patvirtinimo įstatymo projektu teikia šias pastabas.

Melioracija

Įstatymo projekto 5 priede numatytose specialiose tikslinėse dotacijose savivaldybių biudžetams valstybei nuosavybės teise priklausančių melioracijos ir hidrotechnikos statinių valdymui ir naudojimui patikėjimo teise užtikrinti numatyta skirti 11,568 mln. eurų, o valstybės investicijų programoje – 2,8 mln. eurų. Atkreipiame dėmesį, kad jau keletą metų iš eilės valstybei nuosavybės teise priklausančių melioracijos ir hidrotechnikos statinių priežiūrai yra skiriamas nepakankamas finansavimas. Pagal mūsų ir kitų suinteresuotų visuomeninių organizacijų paskaičiavimus, vien priežiūrai reikia skirti mažiausiai 30 mln. eurų per metus, ir dar 35 mln. eurų investiciniams projektams vykdyti. Taigi iš viso melioracijos ir hidrotechnikos statinių priežiūrai ir rekonstrukcijai prie skiriamų 14,3 mln. eurų papildomai 2020 metams reikia skirti 50,7 mln. eurų. Pabrėžiame, kad skiriant 65 mln. eurų per metus bus užtikrintas tik minimalus poreikis ir palaikoma dabartinė valstybei priklausančios melioracijos sistemų dalies būklė, kuri nėra pati geriausia. Norint esmingai pagerinti ir modernizuoti melioracijos sistemas reiktų žymiai didesnių lėšų.

Bendrasis finansavimas

2007-2013 metų laikotarpio Kaimo plėtros programos (KPP) bendrajam finansavimui buvo skiriama mažiausiai 25 proc. lėšų, tuo tarpu dabartinio 2014-2020 metų laikotarpio bendrajam finansavimui jau nuo pat pradžių buvo skirta ES reglamente numatyta minimali suma - tik 15 proc. Programos įgyvendinimo laikotarpiu kai kurioms priemonėms bendrasis finansavimas buvo didinamas, todėl dabar siekia apie 18 proc. Tačiau tai yra tik truputį daugiau nei minimalus prisidėjimas. Atkreipiame dėmesį, kad kaimyninėse valstybėse bendrajam finansavimui skiriama kur kas didesnė dalis ir valstybės prisidėjimas prie II-ojo ramsčio lėšų siekia 40 ir daugiau procentų (Latvija, Lenkija). Dėl sumažėjusio dabartinio laikotarpio bendrojo finansavimo ir sumažinto KPP finansavimo iš ES bendrai per šį laikotarpį Lietuvos kaimas neteko daugiau nei 500 mln. eurų. Tai skaudžiai atsiliepė žemdirbių pajamoms, ženkliai sumažėjo investicijos į žemės ūkio verslą, todėl mažėja žemės ūkyje sukuriama pridėtinės vertės dalis, sparčiai nyksta didžiausią pridėtinę vertę kuriantys gyvulininkystės ūkiai, sunkiai beišgyvena ir kiti sektoriai. Nors 2020 metų biudžeto projekte numatyta bendrajam finansavimui skirti 82,068 mln. eurų (28,453 mln. eurų daugiau, nei 2019 metais), tačiau tai yra nepakankama suma. Turime atkreipti dėmesį, kad 2019 metams bendrojo finansavimo lėšos buvo ženkliai sumažintos, lyginant su 2018 metais (26,105 mln. mažiau), tai padidinimas 2020 metų biudžeto projekte yra tik lėšų atstatymas. Esame įsitikinę, kad norint išvengti tolesnio žemės ūkio sektoriaus nuosmukio, norint atkurti mūsų žemdirbių konkurencingumą, užtikrinti pakankamą finansavimą visoms KPP priemonėms, tame tarpe ir priemonei „Išmokos už vietoves, kuriose esama gamtinių ir kitokių specifinių kliūčių“ (vien šiai priemonei trūksta 20,415 mln. eurų) bendrajam finansavimui būtina papildomai skirti 32 mln. eurų.

Nacionalinės paramos priemonės

2020 metų biudžeto projekte numatyta skirti 51,368 mln. eurų nacionalinės paramos priemonėms (pereinamojo laikotarpio nacionalinė parama, valstybės pagalba ir kt. nacionalinės paramos priemonės). Nors tai yra 2,394 mln. eurų daugiau, nei 2019 metais, tačiau tai yra lygiai tokia pat suma, kuri buvo skirta 2018 metams. Norime atkreipti dėmesį, kad vien tik pereinamojo laikotarpio nacionalinės paramos suma 2020 metams turėtų siekti 75 mln. eurų, nes tokia yra maksimali galima paramos suma. Tuo tarpu sekančiais metais, su tokiu biudžetu, kuris yra pateiktas, visai šiai priemonei bus įmanoma išmokėti ne daugiau, nei 28 mln. eurų. 2018 m. nuostolius dėl sausros atlyginti Vyriausybė numatė dviem žingsniais. Pirmuoju nuostolių kompensavimo etapu Žemės ūkio ministerija skyrė 8,5 mln. eurų. Antruoju etapu Vyriausybė buvo žadėjusi iki 2019 m. pabaigos išmokėti dar 7,5 mln. Eur. Prašome Vyriausybės ištesėti pažadą žemdirbiams ir numatyti reikiamas lėšas 2020 metų biudžete. Taip pat nėra numatyta pakankamai lėšų 2019 metų pavasarį šalnų padarytiems nuostoliams Lietuvos sodams ir uogynams padengti, vien tik šioms kompensacijoms reikia papildomai 7,3 mln. eurų. Neskyrus pakankamai lėšų nacionalinėms paramos priemonėms ir įvertinant tai, kad Lietuva yra tarp trijų Baltijos valstybių, gaunančių mažiausias tiesiogines išmokas iš ES, mūsų žemės ūkio sektoriaus konkurencingumas, kuris jau dabar yra nepakankamas, dar labiau mažės ir žemės ūkio sektoriai (pieno, mėsos gamyba, sodininkystė), sukuriantys didžiausią pridėtinę vertę, toliau sparčiai trauksis arba atsidurs ant visiško išnykimo ribos. Atsižvelgiant į tai kas išdėstyta siūlome padidinti nacionalinėms paramos priemonėms skiriamų lėšų sumą bent iki 75 mln. eurų, papildomai tam skiriant 23,63 mln. eurų.

**Dėl** **Akcizų įstatymo Nr. IX-569 37 straipsnio pakeitimo įstatymo projekto XIIIP-3954 ir Akcizų įstatymo Nr. IX-569 9, 10, 26, 35, 37, 37(1), 38, 44, 61 ir 67 straipsnių pakeitimo įstatymo projekto XIIIP-4018**

Lietuvos žemės ūkio taryba nepritaria Lietuvos Respublikos prezidento kanceliarijos iniciatyvai padidinti dyzelino (žalio), naudojamo žemės ūkyje, akcizą nuo 56 eurų už 1000 litrų iki 146 eurų už 1000 litrų. Tai lengvata, kuria naudojasi kitos ES šalys, ir jos panaikinimas stipriai įtakos ūkių konkurencingumą, dar labiau paskatins daržininkystės, o ypač gyvulininkystės, ūkių likvidavimą. Tai pagrindinės šakos, sukuriančios daugiausiai darbo vietų kaime, sunaudoja grūdus, yra labiausiai palaikančios kaimo gyvybingumą.

Lietuvos žemės ūkio taryba būtinumo didinti pensijas nekvestionuoja, tačiau pažymi, kad atsiradusių didesnių išlaidų žymėtam dyzeliniam kurui įsigyti padengimui, ūkiai turės tik vieną šaltinį – darbo užmokestį. Tai tik dar labiau didins atskirtį tarp miesto ir kaimo bei pensininkų. Taip pat akcizo lengvatos panaikinimas menkins ūkių modernizavimo, naujų technologijų diegimo galimybes, išbalansuos piniginius srautus ypač tų ūkių, kurie dalyvauja kaimo plėtros programos priemonėse, naudojasi bankų kreditais. Jie tikėjo valdžios pažadais, kad nebus įvedami nauji mokesčiai, nebus naikinamos esamos lengvatos. Ūkiai po paskutiniųjų trejų ekstremalių metų jau dabar susiduria su apyvartinių lėšų stoka.

Lietuvos žemės ūkio taryba pritaria Žemės ūkio ministerijos pozicijai peržiūrėti žemės ūkio darbų technologines korteles ir tuo pačiu dyzelino sunaudojimo normas bei „sofos ūkininkų“ identifikavimui ir tam, kad lengvatinis dyzelinis kuras jiems nebūtų skiriamas.

Statistikos departamento duomenimis, kūrenimui skirto gazolio 2018 metais buvo sunaudota 160,5 tūkst. tonų. Tai 69,4 tūkst. tonų daugiau nei 2014 metais. Ir tai logiška, nes buvo skatinama pereiti prie mažiau taršaus kuro nei akmens anglis, šiaudai ar malkos.

Keistai atrodo Finansų ministerijos aiškinamojo rašto tekstas, kuriame sakoma, kad panaikinus lengvatą šildymui skirtiems gazoliams (buitiniam krosnių kurui), būtų skatinamas perėjimas prie dar švaresnio kuro, bet nenurodoma, kiek tai kainuos, kaip tokiais tempais persitvarkyti. Tai sausas biurokratizmas.

Europos Tarybos 2003 m. spalio 27 d. direktyva 2003/96/EB, kuria nustatoma Bendrijos energetikos produktų ir elektros energijos mokesčių struktūra, suteikia Valstybėms narėms lankstumo, būtino jų nacionalines sąlygas atitinkančioms politikos sritims įgyvendinti. Direktyva nustatyti minimalūs energetikos produktu apmokestinimo lygiai turi atspindėti įvairių energetikos produktų ir elektros energijos vietą pagal konkurencingumą.

Nereikia įrodinėti, kad Lietuvos, esančios vėsesnio ir didesnio drėgnumo klimatinėje zonoje, poreikis šildymui skirtiems gazoliams, neturint plataus, šalies mastu išvystyto gamtinių dujų tiekimo tinklo, gerokai viršija ES vidurkį. Be to, dėl po Nepriklausomybės atkūrimo susiklosčiusių objektyvių ir subjektyvių (gyvulininkystės sektoriaus nykimas) priežasčių, šalyje buvo sparčiai plėtojama augalininkystė, augo eksportuojamų grūdų kiekis, kuriam išdžiovinti iki standartus atitinkančių kondicijų yra sunaudojama vis daugiau gazolių.

Kainos šiam kurui padidinimas 400 eurų už toną – niekuo nepateisinamas veiksmas. Tai besąlygiškai išbrangins absoliučiai visą žemės ūkio produkciją, o gyventojus, tame skaičiuje ir pensinio amžiaus, varys į neviltį.

Norime atkreipti dėmesį, kad akcizo lengvatos mažinimas arba jos visiškas panaikinimas (šildymui skirtiems gazoliams) labiausiai palies pačius smulkiausius ūkius ir ūkius, kurie ūkininkauja nenašiose žemėse, nes jų gaminamos produkcijos savikainoje sąnaudos degalams sudaro didesnę dalį, nei dideliuose, intensyviuose ar labai pažangias technologijas taikančiuose ūkiuose. Smulkūs ūkiai dažnai neturi derliaus nuėmimo technikos, derlių nuima kaimynai ne pačiu palankiausiu metu, tai dėl pabrangusių degalų jiems pabrangs ne tik derliaus nuėmimas, bet derliaus džiovinimas. Didžioji dalis grūdų Lietuvoje yra džiovinama naudojant šildymui skirtus gazolius, nes kaimo vietovėse gamtinių dujų nėra, įsirengti suskystintų dujų talpyklas apsimoka tik patiems stambiausiems ūkiams. Taip pat neaišku, kaip bus su įsipareigojimų vykdymų tiems ūkiams, kurie įsigijo naujas grūdų džiovyklas kūrenamas gazoliais. Dėl pabrangusių degalų nebeapsimokės grūdų džiovinti patiems ir teks juos vežti džiovinti į elevatorius, kuriuose yra dujos.

Lietuvos žemės ūkio taryba kategoriškai nepritaria tokiems sprendimams.

**Dėl Žemės mokesčio įstatymo Nr. I-2675 9 straipsnio pakeitimo įstatymo projekto XIIIP-4021**

Nepritariame LR Finansų ministerijos pateiktam Žemės mokesčio įstatymo pakeitimui, kuriuo siūloma nustatant žemės ūkio paskirties žemės mokestinę vertę didinti koeficientą nuo 0,35 iki 0,5. Tai dar vienas mokestis, kuris išskirtinai pritaikytas tik žemės ūkio sektoriui ir didina mokestinę naštą žemdirbiams. Lyginant su kitais sektoriais žemės ūkio sektorius neturi tokio proveržio pajamų atžvilgiu, kad būtų galima taip intensyviai apmokestinti ir tikėtis, kad sektoriaus vystymuisi tai neturės reikšmingų neigiamų pasekmių. Žemės ūkio paskirties žemės mokesčio koeficiento didinimas iki 0,5 žemės mokestį padidins daugiau kaip 42 proc. Tai žemdirbių pajamas sumažins apie 8 mln. eurų.

2018 m. VĮ Registrų centrui perskaičiavus žemės vertes, žemės vidutinė rinkos vertė padidėjo nuo pusantro iki pusketvirto karto. Dėl to savivaldybių biudžetai kasmet pasipildo 10 mln. eurų daugiau nei buvo 2017 m. Tokios žemės sklypų mokestinės vertės galios dar ateinančius trejus metus.

Žemės vertė pakilo, bet nuo to žemės derlingumas nepakilo. Dėl to neišaugo nei pajamos, nei pelnas. Ūkininkavimo praktika rodo, kad jau daugelį metų žemės ūkio produkcijos kainos neauga, o mažėja. augo gamybos išlaidos ir darbo užmokestis, tris metus iš eilės kasmet gamtiniai kataklizmai planuojamą derlių sumažino kone trečdaliu. Ūkininkai skaičiuoja ne pelnus, o nuostolius.

Neįtikinamai atrodo finansų ministerijos argumentas, jog koeficiento didinimas ženklių neigiamų pasekmių neturės, nes ir toliau sprendimą dėl žemės mokesčių tarifų taikymo turėtų pačios savivaldybės. Nors žemės mokestis išskirtinai pildo vietos savivaldybių biudžetą, bet savivaldybių taryboms nėra palikta galimybė 2020 m. įtakoti šio mokesčio dydžio. Numatoma, kad svarstomas mokesčio pakeitimo įstatymas turėtų įsigalioti nuo 2020 m., todėl savivaldybių tarybos privalo perskaičiuoti mokesčio dydžius pagal naująjį koeficientą ateinančiam mokestiniam laikotarpiui. Tarybose sprendimai jau priimti dėl 2020 metų. Tad atimama galimybė savivaldai įtakoti mokestį, kuris yra išskirtinai savivaldybių biudžeto dalis. Šis mokesčio pakeitimo įstatymas silpnina savivaldybių savarankiškumą. Be to, kai kur žemdirbiai jau suderėję su savivaldybėmis dėl žemės mokesčio tarifo iki 2023 metų. Tačiau siūlomoms įstatymo pataisoms įsigaliojus, iš naujo derėtis dėl mokesčio jie nebegalėtų. Praktika rodo, kad savivaldybės, turėdamos įstatymu joms nustatytas sąlygas rinktis, ne visada linkusios objektyviai vertinti žemdirbių situaciją, bet visada linkusios eiti lengvesniu keliu – didinti tarifus ir mokesčius, kad tik padidinti biudžeto lėšas.

Be to, didžiąją dalį žemės ūkininkai nuomojasi iš žemė savininkų. Žemės savininkai žemės mokestį perkelia ant ūkininko pečių. Todėl neišvengiamai išaugs žemės nuomos kainos, kas dar labiau sumažins ūkio pajamas ir silpnins galimybes investuoti į viešąsias gėrybes.

**Dėl Valstybinio socialinio draudimo įstatymo Nr. I-1336 6, 10, 11, 14, 23, 29, 30, 32 ir 34(1) straipsnių pakeitimo įstatymo projekto XIIIP-4039**

LR socialinės apsaugos ir darbo ministerija parengė ir pateikė LR Seimui svarstyti Valstybinio socialinio draudimo įstatymo pakeitimo įstatymo projektą, kuriame numatoma savarankiškai dirbantiems asmenims, tame tarpe ir ūkininkams, didinti šiuo metu galiojančias VSD įmokomis apmokestinamų pajamų ,,lubas“ nuo 43 VDU iki 60 VDU. Maksimalios mokamos ūkininkų VSD ir PSD įmokos smarkiai išaugtų ir per metus būtų sumokama iki 5000 eurų daugiau nei mokama dabar (šiuo metu maksimaliai 9527 eurai per metus). Toks staigus mokesčio didėjimas tikrai neigiamai paveiks ūkių finansinę padėtį. Esame įsitikinę, kad siūlymas sulyginti žemės ūkiu užsiimančio fizinio asmens apmokestinimą su pavyzdžiui antstolio veiklos apmokestinimu yra pažeidžiantis teisingumo principus. Žemės ūkio veikla, kaip jokia kita veikla yra imli investicijoms ir susiduria su didžiuliais rinkų svyravimais ir gamtos reiškinių sukeltomis rizikomis. Ypač nepavydėtinoje padėtyje atsiduria paskolas bankuose paėmę ir sąlyginai dideles sumas į pagrindinę gamybos priemonę – žemės ūkio paskirties žemę investavę ūkininkai. Susidaro tokia situacija, kad investicijomis į žemę niekaip negalima sumažinti apmokestinamojo pelno, o nuo to popierinio pelno dar tenka susimokėti VSD ir PSD įmokas, nors tų pinigų realiai ūkininkas net nepačiupinėja. Visi kiti verslai investuodami į pagrindines gamybos priemones tomis investicijomis gali mažinti apmokestinamąjį pelną, tik ne žemės ūkis. Atkreipiame dėmesį, kad verslo savininkai – akcinių bendrovių akcininkai – iš viso nemoka VSD ir PSD įmokų, nei nuo apmokestinamojo pelno, nei gaudami dividendus. Tokiu būdų individualia veikla užsiimantys asmenys yra diskriminuojami, nes verčiami mokėti VSD ir PSD įmokas ne nuo vartojimui skirtų lėšų, bet nuo uždirbamo pelno – apmokestinamųjų pajamų.

**Dėl Mokesčio už aplinkos teršimą įstatymo Nr. VIII-1183 pakeitimo įstatymo projekto XIIIP-4033**

Lietuvos žemės ūkio tarybą nepritaria Aplinkos ministerijos parengtam ir pateiktam svarstyti Mokesčio už aplinkos teršimą įstatymo pakeitimo projektui. Šiame projekte numatoma, kad žemdirbiai privalės mokėti mokestį už aplinkos teršimą iš mobilių šaltinių, kurio tarifas yra 5 eurai už 1 toną dyzelino. Esame įsitikinę, kad tokio mokesčio įvedimas niekaip neskatins investuoti į mažiau taršią žemės ūkio techniką, nes kuo mažiau traktoriai išmeta kietųjų dalelių ir azoto oksidų, tuo daugiau degalų sunaudoja tam pačiam darbui atlikti. Kiekvienas ūkininkas gali patvirtinti, kad senieji traktoriai, kuriuose nėra nei SCR (selekcinės katalitinės redukcijos), nei EGR (išmetamųjų dujų recirkuliacijos) sistemų, nei kietųjų dalelių filtrų, kuro naudoja mažiau. Tuo pačiu mažiau į atmosferą išmetą anglies dvideginio, kuris yra įvardijamas, kaip pagrindinis teršalas skatinantis klimato kaitą. Akivaizdu, kad tokio mokesčio įvedimas nieko bendro su aplinkosauga ir taršos mažinimu neturi. Atvirkščiai – tai bus paskata įsigyti mažiau kuro naudojančius bet taršius senus traktorius. Iš kitos pusės žemdirbiams, investavusiems į moderniausius ir beveik aplinkos neteršiančius traktorius sunku bus paaiškinti, kodėl jie turi mokėti tokį patį ar net didesnį mokestį, nei tie, kurie dirba senais taršiais traktoriais.

Lietuvos žemės ūkio tarybos primininkas

Aušrys Macijauskas